**Névtanulás – Memóriajáték**

(Volt egyszer egy öreg)

Gyakran adódik olyan helyzet, hogy 10–20 egymás számára ismeretlen ember egy közös feladat elvégzéséhez, tanulmányúton, nyári táborban vagy társasutazáskor néhány napra „össze van zárva”. Ilyenkor a jobb együttműködés – vagy akárcsak a kellemesebb időtöltés – érdekében is hasznos megtanulni egymás nevét. Ennek van egy ismert módja, amelyet többféle változatban lehet alkalmazni.

Alapváltozat

1. Körbe állunk
2. Valaki megnyitja a sort azzal, hogy mondja a nevét (keresztnevét, becenevét); azt, hogy milyen megszólítást kér.
3. A szomszédja megismétli az előző nevet, s hozzáteszi a sajátját.
4. A harmadik már két nevet ismétel (változatlan sorrendben!), s azok után mondja a sajátját.
5. A körben minden következő ember tehát eggyel több nevet kell megismételjen, mint az előző. (Húsz körül már elég sok lehet a tévesztés, emlékezet-kiesés.)

Az összetettebb változatok ettől csak abban térnek el, hogy a nevével együtt mindenki mond

1. egy olyan tulajdonságot is, amely alliterál a nevével (vagyis ugyanazzal a betűvel kezdődik, mint a neve)
2. a név és a tulajdonság mellé még egy egyszerű mozdulatot is tesz. Ebben az esetben tehát a kör pl. így indul: „Klári / Kíváncsi / Szamárfület mutat”. A sorban következőnek értelemszerűen mindhárom „jelet” ismételnie kell. A kör tizenegyedik tagja tehát már 30 jelet ismétel, s azokhoz teszi a maga hármát.

Adódó alkalommal játszassuk el az összetett változatot egy kb. 15–20 fős csoporttal, s utána beszélgessünk arról, hogy a nevekhez hozzákapcsolt tulajdonság és/vagy mozdulat kinek segített a név felidézésében.

A tapasztalatok általában azt mutatják, hogy hiába háromszor annyi ebben az esetben a megjegyzendő információ, mint ha mindenki csak a nevét mondaná, mégis eredményesebb a nevek megjegyzése. Egy lehetséges magyarázat erre az, hogy ha mindenkivel kapcsolatban legalább az egyik dologra emlékszünk a három közül, akkor az „előhozza” a másik kettőt.

Végül beszélgessünk arról, hogy kinek-kinek a saját életében milyen példái vannak arra, hogy „segéd-infóval” segíti a megjegyzendő információ felidézését.